《复故庐一首》
宋代·周紫芝

我卜我居，于城之隅。缭以群山，带以清渠。日出扶桑，月翳金枢。

朝云夕烟，变灭卷舒。乔木丰草，蔚其周庐。群书在床，浊酒在壶。

蹒跚簪裾，亦复晏如。淮水之游，谁脂我车。逮其归而，四壁其徒。

柔柯既剪，稚竹日疏。山为改容，木为槁枯。吾亦浩然，言念归与。

今我来思，为之踌躇。扊扅在门，鞿靮在涂。驾言曷归，杜门寔娱。

寒止皲瘃，饥止瘠臞。人谁不死，焉识其馀。

作者简介：周紫芝（1082-1155），南宋文学家。字少隐，号竹坡居士，宣城（今安徽宣州市）人。绍兴进士。高宗绍兴十五年，为礼、兵部架阁文字。高宗绍兴十七年（1147）为右迪功郎敕令所删定官。历任枢密院编修官、右司员外郎。绍兴二十一年（1151）出知兴国军（治今湖北阳新），后退隐庐山。交游的人物主要有李之仪、吕好问吕本中父子、葛立方以及秦桧等，曾向秦桧父子献谀诗。约卒于绍兴末年。著有《太仓稊米集》、《竹坡诗话》、《竹坡词》。有子周畴。